Odgojna zadaća razrednika utječe na stvaranje i formiranje osobnosti učenika, što je ujedno jedna od najznačajnijih uloga učitelja u okviru odgojno-obrazovnih ustanova. Radi ostvarivanja boljih i kvalitetnijih ciljeva razrednik pristupa učenicima u svakom trenutku kao najvažnijim sudionicima odgojnoga procesa.

 Glavnina sata, uz ciljeve, materijalno-tehničku pripremu, temu i suradničke poslove, treba biti usmjerena na odgojne sadržaje. U ostvarivanju i planiranju teme takvoga sata prioritet imaju potrebe i želje učenika te razrednikova procjena odgojne situacije u Školi. Za uspješno planiranje i programiranje Sata razrednika potrebno je izraditi analizu odgojne situacije. Prioriteti koji se prvi rješavaju su: uspjeh učenika, izostanci, poštivanje pravila Kućnog reda, socijalna struktura i dinamika, odnos učenika prema učiteljima, roditeljska suradnja i socijalno okruženje.

Tijekom Sata razrednika učenici mogu kreirati aktivnosti i sudjelovati u pripremi programa rada, u njegovu ostvarivanju te vrednovanju. Također, ovaj Sat im daje priliku u izražavanju svojih ideja o okruženju te aktivno sudjelovanje u donošenju odluka. Učenici na takvome Satu mogu postavljati pitanja i predlagati teme koje ih zanimaju. Važna je učenikova svijest da se mogu pouzdati u kritički stav i podršku svog razrednika. Za učenike je, pored kvalitetne komunikacije, potrebno izgrađivanje kvalitetnih odnosa, međusobno povjerenje, pružanje pomoći i empatije u razredu. Uz sposobnost otvorenoga komuniciranja važan je i razvoj socijalnih odnosa.

 Za kvalitetni odgojni rad s učenicima potrebno je međusobno uvažavanje, povjerenje i poštivanje na relaciji učenik ‒ razrednik ‒ učenik. Bilo bi poželjno da se ovaj Sat ostvari uvježbavanjem vještina provođenjem debate. Primjena radionica pridonosi razvoju tolerancije na različitost, kao i vježbanje nenasilne komunikacije među učenicima. Zahvaljujući iskustvenom učenju učenici se pomoću radionica lakše snalaze u zahtjevima okoline i izazovima svakodnevnoga života. One razbijaju „hladnu“ atmosferu u razredu koja može biti uzrok povećanoj napetosti i suzdržanosti.

 Iako je već naglašeno da Sat razrednika može utjecati na razvoj i poboljšanje komunikacije među učenicima, potrebno je utvrditi kako je to jedan od najznačajnijih ciljeva. Održavanje ovog Sata nije lako. Složenost vođenja i upravljanja razredom podrazumijevaju složenost i kompetentnost različitih područja znanosti te raznovrsne socijalne vještine koje se mogu stjecati sustavnim treniranjem i stalnim usavršavanjem.

 Otvorena komunikacija, susretljivost i emocionalni oslonac pokazali su se posebno važnima u nastavni na daljinu jer su upravo preko Sata razrednika rješavane sve nedoumice, nejasnoće te ponekad i manjak motivacije za učenje. Učenje samo po sebi nije jednosmjeran proces. Često se govori da su učitelji poput kipara, a učenici kao mekana glina: spremni oblikovati se u remek-djelo u kojem osobno sudjeluju. Razmislite koliko istine ima u tome!

Joana Marić, učiteljica